Последња немачка офанзива на Западном фронту, Операција Стража на Рајни, током зиме 1944—1945, била је класична блицкриг офанзива чији задатак је био заузимање виталне луке Антверпен и опкољавање дела савезничких снага, што је по Хитлеру савезнике требало да приволи на склапање сепаратног мира са Немачком. Покренута током периода лошег времена, на сектора фронта на којем су се налазиле малобројне савезничке јединице, у потпуности је искористила фактор изненађења и остварила значајне почетне успехе. Лоше време спречавало је дејство савезничког ваздухопловства. Ипак, спорадични организовани отпор, као и мали број путева који су пролазили кроз Ардене, успорили су немачко напредовање. Савезнички притисак на бокове немачког клина је све више јачао, а лепо време је поново омогућило дејство савезничке авијације због чега су Немци били принуђени да се повуку остављајући за собом велике количине борбене технике која је остала без горива. Иако је стратегија примењена у овој офанзиви била добро осмишљења, снага немачке армије није била довољна да се у потпуности искористе почетни успеси.